Invalshoek - Trots Namibies - Rubrieke - Republikein
Tuesday, March 26th, 21:04:29
Invalshoek - Trots Namibies
05 March 2018 | Rubrieke
Die kaptein kondig aan die vlug gaan binnekort vertrek, waarna die kajuitpersoneel hulle normale passies oor veiligheid uitvoer.
Ek trek my veiligheidsgordel vas met die hoop dat ek nie die suurstofmasker oor my mond sal hoef te trek of onder my sitplek vir 'n reddingsbaadjie sal hoef te soek gedurende enige fase van dié binnelandse vlug nie. Die adrenalien klop in my keel soos die enjins maksimum revolusies behaal en die vliegtuig soos 'n Cape Canaveral-pendeltuig wegtrek.
Ek blaai oënskynlik nonchalant deur die Flamingo, want ek is mos 'n gereelde reisiger. Ek sien 'n man so 'n paar sitplekke van my af wat sy oë eers styf toegeknyp het. Toe het sy vingers na 'n bruin sakkie begin tas.
Op daardie stadium besef ek ons beleef redelike turbulensie en bid stilletjies dat ek nie ook 'n bruin ­sakkie sal nodig kry nie.
Na 'n paar maagdraai-oomblikke het die wolke soos mis voor die son verdwyn. Die vliegtuig het gestabiliseer en die sitplekgordelliggies is afgeskakel.
Ek kyk deur my kajuitvenster en verwonder my aan ons land se pragtige kontraste. Die kontoere van die land skep 'n anderwêreldse toneel met alle skakerings van groen en bruin.
Ek sien kameeldoringbome op golwende heuwels en riviere van hoop wat aan die horison raak. Die goue savannavelde dans oor die vlaktes met wilde diere wat tevrede op Gondwana-vlaktes wei.
Die landskap verander na poeierwit en ek is seker daar is 'n trop olifante wat trompetter van geluk by 'n vol watergat. Ek sien verskeie unieke oorde wat saamsmelt met die omgewing en wink vir 'n besoek.
My verwondering word onderbreek deur 'n vriendelike lugwaardin wat vir my 'n middagete-keuse aanbied, asook ietsie om te drink. Ek besef die Boeing is reeds oor en vra vir 'n klein botteltjie rooiwyn om die oomblik sommer meer spesiaal te maak.
Groot was my verbasing toe ek my gunsteling Merlot van 'n Stellenbosch-wingerd aangebied word. Ongelukkig was dit nie 'n produk van 'n Namibiese wingerd nie, maar ek is seker Neuras, Erongo Mountain Winery of Kristall Kellerei gaan binnekort op elke Namibiër se tong wees.
Namibië het sekerlik die mooiste natuurskoon in die wêreld (gesien deur my patriotiese bril) en ons kultuurdiversiteit bied 'n unieke ervaring vir enige reisiger. Ons ervaar vrede en bied vir elke reisiger kaalvoetweelde onder 'n uitspansel van sterre wat tasbaar skitter.
Elke landsburger, ongeag van kultuur of herkoms, is 'n ambassadeur van Namibië, waar ons ook al gaan, en daarom het ons 'n verantwoordelikheid om van ons eie mense se produkte en dienste gebruik te maak. Ons moet ons kulturele diversiteit vier en dit tot voordeel van ons land inspan.
Kom ons ondersteun mekaar om al die uitdagings wat ons tans ervaar, saam aan te pak en volhoubare oplossings te vind.
Die vliegtuig se neus draai stadig huiswaarts en ek sit die Flamingo en bruin sakkie terug waar dit hoort.
Dit is darem net 'n spesiale ervaring om met Namibië se ambassadeur van die lugweë ons land en die wêreld te verken.